Ramaphosa veroordeel staatskaping, korrupsieCyril Ramaphosa, president van die ANC tydens die feesvieringe in Oos-Londen (13 Januarie 2018) Foto: MyANC, Twitter) Cyril Ramaphosa, president van die ANC, het Saterdag streng optrede beloof teen diegene wat verantwoordelik is vir korrupsie en staatskaping en het onderneem om eenheid in die ANC en in die land te bewerkstellig. Ramaphosa het tydens die ANC se jaarlikse 8 Januarie-verklaring by die party se 106de verjaarsdag by Buffalo City-stadion in Oos-Londen, waar pres. Jacob Zuma deur ŉ groot deel van die skare uitgejou is, die aanstelling van die kommissie van ondersoek om staatskaping te ondersoek, verwelkom. Korrupsie in staatsbeheerde ondernemings het die regering se programme, om armoede en werkloosheid aan te spreek, ondermyn, het hy aan die duisende ondersteuners gesê. Korrupsie het sleutelinstansies verswak, ontmoedig belegging, en dra by tot verdeling binne die ANC en sy alliansievennote. Teenkorrupsiepogings sal meer doeltreffend gekoördineer word en alle vorme van korrupsie sal aan die lig gebring word en die skuldige partye sal vervolg word. “Dit sluit korrupsie, samespanning en ander kriminele aktiwiteit in die privaat sektor in, wat met dieselfde ywer en vasberadenheid beveg moet word.” ŉ Topprioriteit is om diegene te vervolg wat verantwoordelik is vir staatskaping. “Ons sal korrupsie en staatskaping in alle vorme aanspreek. Dit sluit in die onmiddellike aanstelling van ŉ kommissie van ondersoek oor staatskaping. Die ondersoek en vervolging van diegene wat verantwoordelik is, sal die hoogste prioriteit geniet,” het hy bygevoeg. Die ANC sal ook enige lid, wat die party in die “jaar van hernuwing” wil verdeel, aanspreeklik hou. Die ANC se nuwe nasionale leierskap het ŉ duidelike mandaat om die party, die alliansie en die mense van Suid-Afrika te verenig. “Die ANC se 54ste nasionale konferensie, wat in Desember 2017 in Johannesburg vergader het, het erken dat die beweging verdeel is weens faksies, korrupsie en mededinging om hulpbronne.” Strukture is verswak en die mense het vertroue verloor in die ANC. “Die afstand tussen verkose leiers en die kieserskorps het ook die band tussen die ANC en die mense beskadig. Ons sal uitreik na ons mense deur die verskeie strukture, van sportliggame tot handelskamers, gemeenskapsorganisasies en geloofsgroepe. Ons sal na die veterane van die beweging uitreik om seker te maak dat hulle ook ŉ betekenisvolle rol speel in die opbou van die ANC en om die waardes te herstel. Ons sal seker maak dat die ANC versterk word as die voorloper in die proses van maatskaplike transformasie.” Die ANC sal ook sy fokus hernu op voormalige pres. Nelson Mandela se visie van ŉ nierassige samelewing waar die maatskaplike en ekonomiese grense, wat wit en swart Suid-Afrikaners geskei het, afgebreek word en om ŉ samelewing te bou waar swart armoede en wit bevoorregting iets van die verlede word, en dit vervang word deur respek, solidariteit en nierassige-gelykheid. “Ons sal Madiba se visie aanwakker van ŉ demokratiese samelewing waar alle burgers gelyke geleenthede het om hul eie lot te bepaal. Ons sal dit bereik deur die verstewiging van verteenwoordigende en deelnemende demokrasie, en om seker te maak dat mense ekonomiese geleenthede het met die vermoë om keuses te maak oor hul eie lewens.” Gratis onderwys Oor Zuma se skielike aankondiging net voor die ANC-konferensie in Desember oor gratis tersiêre onderrig, het Ramaphosa gesê dit is noodsaaklik om toegang tot ekonomiese geleenthede uit te brei vir Suid-Afrikaners uit arm en werkersklas huishoudings wie se jaarlikse inkomste minder is as R350 000 per jaar. “Dit sal gedoen word deur volledige beurse vir opleiding en studiemateriaal vir kwalifiserende Suid-Afrikaanse studente by openbare tegniese en beroepsgerigte opleidingskolleges (TVET) en universiteite met gesubsidieerde behuising of vervoer, beperk tot ŉ spesifieke vlak vir diegene wat kwalifiseer, en dit begin met eerstejaarstudente in 2018.” Bestaande NSFAS-studente (nasionale finansiële hulpskema vir studente) van 2018 en in die toekoms se lenings sal in volle beurse omskep word. Ramaphosa het nie besonderhede bekend gemaak oor gratis tersiêre onderrig of die implementering daarvan nie. Grondonteiening sonder vergoeding Oor die grondkwessie het Ramaphosa gesê die ANC bly verbind tot grondonteiening sonder vergoeding. “Ons sal dit op só manier doen dat dit voldoen aan die grondwetlike vereistes en ekonomiese ontwikkeling, landbouproduksie en voedselsekerheid bevorder. Ons sal ook terselfdertyd die enorme potensiaal van landbou nastreef om industrialisasie te bevorder, werk te skep en ons ekonomie te transformeer.” Dit sal gedoen word deur die modernisering van landbouproduksie en om die vaardigheidspoel in die bedryf te ontwikkel, wat nie net voedselsekerheid sal verbeter nie, maar ook landbouprosessering en -insette sal ontwikkel, en uitvoere sal verhoog, wat ŉ beduidende impak sal hê op die volhoubaarheid van landelike gemeenskappe, het Ramaphosa bygevoeg.